Għadna kif ikkonkludejna summit utli bejn l-Unjoni Ewropea u t-Turkija. Dan is-summit tratta t-tiġdid tar-relazzjoni tagħna abbażi ta' skeda ta' żmien ċara għall-azzjoni. Iddiskutejna firxa ta' oqsma importanti bħall-ġlieda kontra t-terroriżmu, l-enerġija, il-kummerċ, kif ukoll kwistjonijiet ġeostrateġiċi ta' tħassib komuni. Iżda ovvjament ir-raġuni ewlenija għalfejn iltqajna lkoll illum kienet il-migrazzjoni. Ippermettuli niddikjara b'mod ċar li aħna m'aħniex qed nippretendu li xi ħadd ieħor jgħasses il-fruntieri tagħna għalina. Dan jista' u għandu jsir biss mill-Ewropej. Iżda aħna nistennew li jittieħed pass kbir 'il quddiem li jbiddel il-mod kif jiġi indirizzat it-tnaqqis tal-fluss tal-migrazzjoni li dieħel fl-UE mit-Turkija. Il-qbil tagħna jistabbilixxi pjan ċar għall-istabbiliment mill-ġdid u mingħajr dewmien tal-ordni fuq il-fruntiera komuni bejnietna. Aħna ser inżidu wkoll l-assistenza tagħna għar-refuġjati Sirjani fit-Turkija permezz ta' Faċilità għar-Refuġjati ġdida ta' €3 biljun. It-Turkija tibqa' sieħeb strateġiku ewlieni għall-Ewropa, iżda wkoll pajjiż kandidat tal-UE. Qbilna li l-proċess ta' adeżjoni għandu jerġa' jingħata spinta. Ilqajna b'sodisfazzjon l-aħbar li titlaqqa' Konferenza Intergovernattiva għall-ftuħ tal-Kapitolu 17 dwar il-politika ekonomika u monetarja, filwaqt li qed issir ħidma preparatorja biex jinfetħu kapitoli oħrajn. Ippermettuli nenfasizza li m'aħniex inbiddlu l-politika tat-tkabbir tal-UE. Il-qafas ta' negozjar u l-konklużjonijiet rilevanti għadhom japplikaw, inkluż il-fatt li min-natura tiegħu hu bbażat fuq il-mertu u r-rispett għall-valuri Ewropej, inkluż dawk dwar id-drittijiet tal-bniedem. Fl-aħħar nett, ilkoll qegħdin inħarsu 'l quddiem b'interess lejn is-sena 2016 bħala sena importanti għall-implimentazzjoni tal-ftehim bejn l-UE u t-Turkija li ntlaħaq illum. Nirringrazzjakom. Ara l-paġna tal-laqgħa